Hemodialyysihoidon aloitus ja lopetus fistelisuonen kautta

Sisällys

[Hemodialyysihoidon aloitus ja lopetus fistelisuonen kautta 1](#_Toc190090435)

[Desinfioi kädet ja varaa fistelihoidon aloitukseen tarvittavat välineet: 1](#_Toc190090436)

[Hoidon valmistelu: 2](#_Toc190090437)

[Veritien valmistelu: 2](#_Toc190090438)

[Lisäksi: 4](#_Toc190090439)

[Hoidon aloitus: 4](#_Toc190090440)

[Desinfioi kädet ja varaa fistelihoidon lopetukseen tarvittavat välineet: 5](#_Toc190090441)

Pyyhi tarvittaessa yleispuhdistusaineella pöytä, johon kokoat steriilit välineet tai avaat setin.

Desinfioi kädet ja varaa fistelihoidon aloitukseen tarvittavat välineet:

* Alkoholikäsihuuhde
* Suu-nenäsuojain
* Tehdaspuhtaita suojakäsineitä
* 80 % denaturoitu alkoholi (A12) tai alkoholisetrimoni (Dermades)
* Steriilejä taitoksia (Uä-geelin pyyhkimiseen)
* Steriili UÄ-anturin suojus, jos käytät UÄ:tä
* Tehdaspuhtaita taitoksia (puudutevoiteen poistoon)
* Steriili aloituspakkaus (fisteli)
* 10 ml:n 0,9 % NaCl-ruiskuja (vähintään kaksi)
* Lääkärin määräämä, potilaskohtainen antikoagulaatiovalmiste (esim. Innohep)
* Apowipe tai alkoholilla kostutettu steriili taitos (lääkeportin desinfektioon)
* Dialyysikanyylit
* Staasi
* Teippiä
* Laastareita
* Riskijäteastia

Hoidon valmistelu:

1. **Desinfioi kädet.**
2. Aseta koneen parametrit valmiiksi hoitoa varten.
3. Mittaa potilaan verenpaine.
4. **Desinfioi kädet.**
5. Avaa fistelipaketti ja avaa alusliinalle seuraavat välineet:
	* Käyttövalmis 0,9 % NaCl -ruisku x 2,
	* Dialyysikanyyli x 2,
	* Muovibanksit x 2,
	* Apowipe tai alkoholilla kostutettu steriili taitos,
	* Innohep tai muu lääkärin määräämä antikoagulaatio.
6. **Desinfioi kädet.**
7. Valmistele pakkauksessa olevat teipit ja siirrä neulat pois taitoskaukalosta.
8. Kostuta taitokset alkoholilla.

Veritien valmistelu:

1. **Desinfioi kädet** ja pue suu-nenäsuojain.
2. **Desinfioi kädet.**
3. Aseta alusliina potilaan fistelikäden alle.
4. Aseta staasi valmiiksi potilaan käsivarren ympärille fistelin yläpuolelle, älä kiristä staasia vielä.
5. **Desinfioi kädet** ja pue tehdaspuhtaat suojakäsineet.
6. Poista mahdolliset puudutevoidekalvot tai -teipit ja pyyhi pois puudutevoiteet tehdaspuhtailla taitoksilla.
7. Riisu suojakäsineet, **desinfioi kädet** ja pue uudet suojakäsineet**.**
8. Desinfioi alkoholitaitoksilla pistopaikat.
9. Poista pistopaikkoja suojaavat ruvet kevyesti neulan kärjen reunalla, käytä molempiin pistopaikkoihin omaa neulaa.
10. Ohjaa potilasta olemaan puhumatta ja kääntämään kasvot poispäin fistelikädestä infektioriskin vähentämiseksi. Jos tämän noudattaminen on potilaalle haastavaa, ohjaa käyttämään suunenäsuojusta hoidon aloituksessa ja lopetuksessa, jos mahdollista.
11. Desinfioi pistopaikka ja sitä ympäröivä iho riittävän laajasti (noin 10 cm X 10 cm) neljällä taitoksella. Huomioi nesteen valumissuunta. Pienennä desinfektioaluetta viimeisellä kerralla pyyhkien vain pistokohtaa. Anna ihon kuivua ennen kanylointia.
12. Kiristä staasi.
13. Kanyloi ensimmäinen kanyyli. Ole tarkkana, että pitkä kanyyli ei osu puhdistamattomaan ihoon.
	* Jos käytät ultraääntä: Käytä yksittäispakattua steriiliä ultraäänigeeliä. Pakkaus on potilaskohtainen.
	* Käytä steriiliä anturinsuojusta.
	* Vältä geelin joutumista pistopaikkaan.
	* Poista uä-geeli iholta kanyloinnin jälkeen steriileillä taitoksilla.
14. Poista kanyylista kara ja löysää staasi.
15. Teippaa kanyyli kiinni potilaan ihoon, aloita teippaus suojaamalla pistokohta steriilillä teipillä.
	* Suositeltavinta on käyttää aloituspakkauksen steriilejä teippejä. Mikäli se ei ole mahdollista, potilaalla tulee olla henkilökohtainen teippirulla, jota säilytetään puhtaassa pussissa ja kädet desinfioidaan aina ennen teippirullaan koskemista.
16. Ilmaa kanyyli löysäämällä kanyylin korkkia, sulje korkki ilmauksen jälkeen.
17. Purista muovibanksit kanyylin pehmeään kohtaan.
18. Ilmaa keittosuolaruisku, poista kanyylin korkki ja liitä keittosuolaruisku välittömästi kanyyliin.
19. Poista banksit kanyylista.
20. Aspiroi varovasti ilmakuplat pois kanyylin päästä ja huuhtele kanyyli pulsoivasti keittosuolalla. Kanyyliin ei saa jäädä veri seisomaan.
21. Purista banksit takaisin kanyylin pehmeään kohtaan ja jätä keittosuolaruisku paikoilleen kanyylin suojaksi.
22. Kanyloi toinen dialyysikanyyli samalla tavalla.

Lisäksi:

Pistopaikat ja niitä ympäröivä iho tulee tarkistaa jokaisen hoidon alussa. Punoitus, turvotus, kipu ja/tai eritys (tulee usein esiin vasta ruven poiston jälkeen) viittaavat tulehdukseen. Kirjaa havainnot potilastietojärjestelmään, Eskossa Kliinisen tilannekuvan hoitovälinekarttaan. Fisteliin liittyvistä paikallisinfektioista sekä veriviljelypositiivisista infektioista tehdään sairaalainfektioilmoitus (6C tai 3C).

Hoidon aloitus:

1. Pysäytä dialyysikoneen veripumppu, käytä rystystä, älä koskettele konetta muulla tavoin.
2. Yhdistä potilas irrottamalla arterialetku (punainen) yhdistäjästä ja yhdistämällä letku arteriakanyyliin. Venaletkun (sininen) voit jättää letkunpidikkeeseen odottamaan, jätä letkunyhdistäjä paikoilleen.
3. Jatka poistamalla yhdistäjä venaletkusta ja liittämällä venaletku venakanyyliin.
4. Poista banksit.
5. Käynnistä dialyysikoneen veripumppu.
6. Tässä vaiheessa voit siivota roskat roskiin.
7. Riisu suojakäsineet ja **desinfioi kädet.**
8. Teippaa vielä kanyylit paremmin potilaan käteen potilaalle parhaiten sopivalla tavalla.
	* Kiinnitä letkut niin, että ne eivät pääse kiristymään, vaikka potilas liikuttaisi kättään hoidon aikana.
9. **Desinfioi kädet.**
10. Kun dialyysikone tunnistaa verta, pumppu pysähtyy. Aloita hoito ja aseta verenvirtaus potilaalle sopivalle tasolle.
11. Puhdista arteriapuolen lääkeportti pyyhkäisemällä sitä alkoholitaitoksella ja anna alkoholin kuivua 5–10 s.
12. Annostele antikoagulaatiovalmiste letkustoon.
13. **Desinfioi kädet.**

Desinfioi kädet ja varaa fistelihoidon lopetukseen tarvittavat välineet:

* Muovibanksit
* Steriilejä taitoksia 1-3kpl
* Laastarit
* Sideharso
1. **Desinfioi kädet.**
2. Avaa taitospaketti valmiiksi pöydälle, mutta huolehdi että se pysyy puhtaana.
3. Aseta alusliina potilaan fistelikäden alle.
4. **Desinfioi kädet** ja pue suu-nenäsuojain.
5. **Desinfioi kädet** ja pue suojakäsineet.
6. Kun hoito on valmis ja veret palautettu, veripumppu pysähtyy. Hyväksy koneesta letkuston poisto, käytä rystystä, älä koskettele konetta muulla tavoin.
7. Purista bankseillä molemmat kanyylit kiinni, irrota veriletkut ja liitä ne koneeseen koneen ohjaamalla tavalla.
8. Poista kanyylit yksi kerrallaan. Potilas käyttää steriiliä taitosta pistopaikan painamiseen.
9. Kun potilas painaa pistopaikkoja, voit sillä välin purkaa letkuston. Vie letkut letkustolle tarkoitettuun jäteastiaan.
10. Riisu suojakäsineet, **desinfioi kädet** ja pue uudet suojakäsineet.
11. Puhdista dialyysikone (kaikki paikat mihin on hoidon aikana tai konetta valmistellessa koskettu) desinfiointiliinalla.
12. Riisu suojakäsineet ja **desinfioi kädet.**
13. Kun pistopaikat ovat umpeutuneet, desinfioi kädet ja pue suojakäsineet. Aseta pistopaikkojen suojaksi puhtaat laastarit, taitoksia ja sideharso.
14. Riisu suojakäsineet ja **desinfioi kädet.**